《庙下候风呈同行》
宋代·孔武仲

楚水千百源，洞庭为壮观。
势居七泽右，地裂荆吴半。
而我泛扁舟，飘然一归雁。
来之岂为益，去赤未足算。
胡不吹清波，纵发如飞翰。
朝辞庙山曲，午泊巴陵岸。
况有三面风，迎送俱无间。
定非偏薄厚，以掇行旅讪。
奈何苦流滞，兀兀晨复旰。
采芹朝当蔬，伐竹暮供爨。
舟师三十人，饿虎奔刍豢。
使之裹粮绝，虑有探囊患。
二王东南望，貌像颇辉焕。
歌鼓岁无休，香灯夜侵旦。
我为江湖士，乞灵从弱冠。
四到祠宫下，霜髯今已灿。
王其故旧恤，勿以涂人看。
尊师况慈忍，善道阴有赞。
王心或未回，师颊固宜缓。
灵珓似见许，归来整樯幔。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。